मङ्सिर २९, भैरहवा (अस) । भारतीय उत्पादनलाई विस्थापित गरी स्वदेशी प्रयोग गर्न उपभोक्तालाई सचेतना कार्यक्रम ल्याउन उद्योगीव्यवसायीले सरकारसँग माग गरेका छन् । घरेलु तथा साना उद्योग कार्यालय रूपन्देहीको आयोजना तथा सिद्धार्थनगर उद्योग वाणिज्य सङ्घको सहआयोजनामा सम्पन्न अन्तरक्रिया कार्यक्रममा सहभागी व्यवसायीले यस्तो आग्रह गरेका हुन् । भारतीय बजारमा जाने उपभोक्तालाई नेपाली बजारमै रोक्न सक्ने जनचेतना जगाउनुपर्ने उनीहरूको भनाइ छ । सस्तोमा सामान पाइने भएकाले नेपाली उपभोक्ताहरू सीमावर्ती भारतीय बजारमा जाने गरेका छन् ।
भैरहवामा जारी लुम्बिनी पर्यटन महोत्वस कृषि तथा राष्ट्रिय उद्योग व्यापार मेलामा आयोजित उपभोक्ता र उद्योगीबीच सम्बन्ध विस्तारका लागि अन्तरक्रियाको आयोजना गरिएको थियो । कार्यक्रममा सिद्धार्थनगर उद्योग वाणिज्य सङ्घका अध्यक्ष तथा मेला संयोजक विष्णुप्रसाद शर्मा, महासचिव कुलप्रसाद न्यौपाने, घरेलु तथा साना उद्योग कार्यालय रूपन्देहीका प्रमुख रुद्रबहादुर मल्ल, वाणिज्य कार्यालयका प्रमुख चेतप्रसाद उप्रेतीलगायतले बोलेका थिए ।